Author: User
Last saved by: sulik
Company: MFSR

D ô v o d o v á   s p r á v a

A.	Všeobecná časť

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení zákona č. 562/2003 Z.z. bol vypracovaný v súlade s „Plánom legislatívnych úloh vlády SR na rok 2004“. Tento zákon patrí medzi priority z hľadiska aproximácie právnych noriem.
V súčasnosti platný zákon a k nemu vydané opatrenia  sú úplne porovnateľné   s príslušnými smernicami Európskeho spoločenstva, ktoré boli pristupujúce  krajiny povinné zapracovať do svojej legislatívy do 31. decembra 2004.  Cieľom predkladanej novely zákona je zapracovanie zmien vyplývajúcich z prijatia smernice Európskeho parlamentu a rady č. 2003/51/ES z 18. júna 2003, ktorou sa menia smernice 78/660/EHS, 83/349//EHS, 86/635/ES a 91/647/ES o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní.  Smernica nadobúda účinnosť 1. januára 2005. Súčasne sa týmto zákonom zabezpečuje aj rozšírenie účinnosti  Nariadenia (ES) č. 1606/2002 Európskeho parlamentu a rady o uplatňovaní medzinárodných účtovných noriem a nariadenia komisie (ES) č. 1725/2003 o prijatí určitých medzinárodných účtovných štandardov v nadväznosti na nariadenie  (ES) č. 1606/2002 Európskeho parlamentu a rady. 
Nariadenie Európskeho parlamentu a Rady č. 1606/2002, ktorým sa v rámci EU zavádzajú Medzinárodné štandardy finančného účtovníctva ukladajú zostavovať konsolidovanú účtovnú závierku podľa medzinárodných štandardov finančného výkazníctva
1.	spoločnostiam registrovaným na kapitálových trhoch EÚ  od roku 2005,
2.	spoločnostiam registrovaným na kapitálových trhoch mimo EÚ, ktoré zostavujú účtovnú závierku podľa iných uznávaných štandardov môžu členské štáty umožniť odklad až do roku 2007,
3.	spoločnostiam, ktoré majú kótované len dlžné cenné papiere uložilo povinnosť používať medzinárodné štandardy finančného výkazníctva od roku 2007.
Zároveň nariadenie dáva možnosť, aby medzinárodné štandardy finančného výkazníctva používali všetky spoločnosti s verejne obchodovateľnými cennými papiermi.
Nariadenie umožňuje členským štátom ďalej rozhodnúť, že konsolidovanú účtovnú závierku podľa medzinárodných štandardov finančného výkazníctva zostavia aj iné spoločnosti, prípadne môžu rozhodnúť, že podľa medzinárodných štandardov finančného výkazníctva budú niektoré spoločnosti zostavovať aj individuálnu účtovnú závierku. Odborná verejnosť, ako aj členovia Národnej riadiacej komisie pre posilnenie kapacít účtovníctva, finančného výkazníctva a audítorstva odporúčali, aby sa konsolidovaná účtovná závierka na Slovensku od roku 2005 robila už iba podľa  medzinárodných štandardov finančného výkazníctva a aby určité vytipované spoločnosti, ktoré už aj v súčasnosti majú s používaním  medzinárodných štandardov finančného výkazníctva skúsenosti, začali zostavovať svoju individuálnu účtovnú závierku podľa medzinárodných štandardov finančného výkazníctva od roku 2006. Tieto odporúčania sú zapracované v návrhu zákona.
Používaním medzinárodných štandardov finančného výkazníctva sa  zabezpečí porovnateľnosť a „čitateľnosť“ účtovných závierok našich subjektov so zahraničnými čo do obsahu, ale aj správnosti prezentovania. Do návrhu novely zákona o účtovníctve boli zapracované presné podmienky pre zostavovanie konsolidovanej účtovnej závierky, ako aj podmienky pre oslobodenie účtovnej jednotky od povinnosti konsolidovať v súlade so Siedmou smernicou ES.
	Návrh zákona ustanovuje, že na účtovné jednotky, ktoré budú zostavovať svoju účtovnú závierku podľa medzinárodných štandardov finančného výkazníctva sa tento zákon bude vzťahovať iba primerane. To znamená, že na tieto účtovné jednotky sa budú vzťahovať ustanovenia zákona iba za oblasti, ktoré medzinárodné štandardy finančného výkazníctva neriešia (napr. účtovné doklady, účtovné zápisy, účtovné knihy, archivácia, inventarizácia).  Medzinárodné štandardy finančného výkazníctva sú uceleným kompaktným súborom účtovných štandardov, ktoré platia ako celok a členské krajiny do prijatého znenia nemôžu už vstupovať, nemôžu účtovným jednotkám predpisovať, ktorý postup použijú a ani poskytovať výklady k nim. Ide o platnú Európsku legislatívu a účtovné jednotky, ktorých sa bude týkať ju musia dodržať. Takmer všetky účtovné jednotky, ktoré budú zostavovať účtovnú závierku podľa medzinárodných štandardov finančného výkazníctva s používaním týchto štandardov už skúsenosti majú. Ide spravidla o finančné inštitúcie a veľké podniky. 
Súčasne novela zákona ďalej približuje slovenské účtovníctvo k medzinárodným štandardom finančného výkazníctva cestou postupných krokov tak, aby sa rozdiely eliminovali na najmenšiu možnú mieru a aby postupný prechod na používanie medzinárodných štandardov finančného výkazníctva pre väčšie množstvo účtovných jednotiek nebol pre ne neúmernou záťažou. 
	Návrh novely zákona je plne porovnateľný s právom Európskych spoločenstiev, stupeň právnej zlučiteľnosti je na úrovni úplnej kompatibility. Navrhovaný zákon nebude mať priamy ani nepriamy dopad na štátny rozpočet, rozpočty obcí a vyšších územných celkov. Pre účtovné jednotky, ktoré povinne zostavujú konsolidovanú účtovnú závierku sa znížia náklady na zostavovanie konsolidovanej účtovnej závierky podľa slovenských právnych predpisov, od roku 2006 v niektorých spoločnostiach aj náklady na zostavovanie individuálnej účtovnej závierky podľa slovenských predpisov.  
Cesta postupného prechodu princípov slovenského účtovníctva na účtovné princípy medzinárodných štandardov finančného výkazníctva sa začala už v roku 2000. Zákon č. 431/2002 Z.z. o účtovníctve v znení zákona č. 562/2003 Z.z.  umožnil účtovným jednotkám zostavovať svoju účtovnú závierku aj podľa medzinárodných štandardov finančného výkazníctva, ale ako povinnosť sa im to ukladá až týmto zákonom. Postupne boli za pomoci Svetovej banky vytvárané podmienky na vzdelávanie ako účtovníkov, tak aj audítorov a očakáva sa, že táto povinnosť nespôsobí vytipovaným účtovným jednotkám žiadny problém.

DOLOŽKA  ZLUČlTEĽNOSTI
návrhu zákona, ktorým sa mení a dopĺňa zákon č.  431/2002 Z. z. o účtovníctve v znení zákona č. 562/2003 Z.z. s právom Európskych spoločenstiev a právom Európskej únie

B.	Navrhovateľ zákona:
	Vláda Slovenskej republiky

C.	Názov návrhu zákona:
	Návrh zákona, ktorým sa mení a dopĺňa zákon č. 431/2002 Z. z. o účtovníctve v znení zákona č. 562/2003 Z.z..

D.	Záväzky Slovenskej republiky vo vzťahu k Európskym spoločenstvám a k Európskej únii:
a)	Problematika návrhu zákona patrí medzi prioritné oblasti aproximácie práva uvedené v článku 70 Európskej dohody o pridružení – vedenie účtov.
Z hľadiska Národného programu pre prijatie acquis communautaire predkladaný návrh zákona patrí medzi prioritné oblasti aproximácie práva – Kapitola 5 – Právo obchodných spoločností a taktiež je prioritou podľa Partnerstva pre vstup.
Návrh zákona patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie -Biela kniha - kapitola 16 - Účtovníctvo.
Problematika návrhu zákona je obsiahnutá v screeningovej kapitole 5 – Právo obchodných spoločností.
Návrh zákona sa predkladá podľa Plánu legislatívnych úloh vlády SR na rok 2004 s termínom predloženia jún 2004.

b)	Z negociačnej pozície ku kapitole Právo obchodných spoločností vyplýva pre SR povinnosť zosúladiť právnu úpravu v oblasti účtovníctva s acquis communautaire a SR implementovala acquis v plnom rozsahu k dátumu vstupu SR do EÚ. 

E.	Problematika návrhu zákona:
a)	je upravená v práve Európskych spoločenstiev:
-	v štvrtej smernici Rady 1978/660/EHS z 25. 7. 1978 o ročnej účtovnej závierke niektorých typov spoločností vychádzajúcej z článku 54 (3) (g) zmluvy,
-	v siedmej smernici Rady 1983/349/EHS z 13. júna 1983 o konsolidovaných účtoch, vychádzajúcej z článku 54 (3) (g) zmluvy,
-	v smernici Rady 1986/635/EHS z 8. decembra 1986 o ročnej účtovnej závierke a konsolidovaných účtoch bánk a iných finančných inštitúcií,
-	v smernici Rady 1990/604/EHS z 8. novembra 1990, ktorou sa mení dopĺňa smernica 78/660/EHS o ročných účtovných uzávierkach a smernica 83/349/EHS o konsolidovaných účtovných uzávierkach týkajúca sa výnimiek pre malé a stredné podniky a uverejnenia účtovných uzávierok v ecu,
-	v smernici Rady 1990/605/EHS z 8. novembra 1990, ktorou sa mení a dopĺňa smernica 78/660/EHS o ročných účtovných uzávierkach a smernica 83/349EHS o konsolidovaných účtovných uzávierkach vzhľadom na rozsah týchto smerníc,
-	v smernici Rady 1991/674/EHS z 19. decembra 1991 týkajúca sa ročných účtov a konsolidovaných účtov poisťovacích podnikov,
-	v smernici Rady 1994/8/ES z 21. marca 1994, ktorou sa mení a dopĺňa smernica 78/660/EHS, čo sa týka revízie čiastok vyjadrených v ECU,
-	v smernici Rady 1999/60/ES zo 17. júna 1999, ktorou sa mení a dopĺňa smernica 78/660/EHS o čiastkach vyjadrených v ECU,
-	v smernici Európskeho parlamentu a Rady 2001/65/ES z 27. septembra 2001, ktorou sa menia a dopĺňajú smernice 78/660/EHS, 83/349/EHS a 86/635/EHS, pokiaľ ide o pravidlá oceňovania pre ročné a konsolidované účtovné závierky určitých typov spoločností ako aj bánk a ostatných finančných inštitúcií,
-	v smernici Rady 2003/38/ES z 13. mája 2003, ktorou sa mení a dopĺňa smernica 78/660/EHS o ročnej účtovnej závierke určitých typov spoločností so zreteľom na čiastky vyjadrené v eurách,
-	v smernici Európskeho parlamentu a Rady 2003/51/ES zo dňa 18. júna 2003, ktorou sa menia a dopĺňa smernica 78/660/ES, 83/349/ES, 86/635/ES a 91/674/ES o ročnej a konsolidovanej účtovej uzávierke niektorých typov spoločností, bánk a iných finančných inštitúcií a poisťovní.
Smernica  1978/660/EHS upravuje náležitosti ročnej účtovnej závierky niektorých typov spoločností.
Smernica 1983/349/EHS týka sa konsolidovaných účtov niektorých typov spoločností.
Smernica 1986/635/EHS upravuje náležitosti ročnej účtovnej závierky bánk a iných finančných inštitúcií ako aj konsolidovaných účtov bánk a iných finančných inštitúcií.
Smernice 1990/604/EHS a 1990/605/EHS sú novelami smerníc 1978/660/EHS a 83/349/EHS.
  Smernica 1991/674/EHS sa týka sa ročných účtov  a konsolidovaných účtov poisťovní.
Smernice 1994/8/ES, 1999/60ES a 2003/38/ES sú novelami smernice 78/660/EHS, čo sa týka revízie čiastok vyjadrených v ECU.
Smernice 2001/65/ES a 2003/51/ES sú novelami smerníc 78/660/EHS, 83/349/EHS a 86/635/EHS a 91/674/ES.

Zrevidované preklady uvedených smerníc sa nachádzajú v databáze Centrálnej prekladateľskej jednotky Inštitútu pre aproximáciu práva Sekcie Úradu vlády SR a v elektronickej podobe je možné si ich vyhľadať na internetovej stránke www.aprox.government.gov.sk. 

d)	nie je upravená v práve Európskej únie.

F.	Stupeň zlučiteľnosti návrhu zákona s právom Európskych spoločenstiev a právom Európskej únie:
Návrh zákona je úplne zlučiteľný s uvedenými smernicami.

G.	Gestor:
	Ministerstvo financií Slovenskej republiky.

H.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie:
	Na príprave návrhu zákona sa nezúčastnili experti.

Osobitná časť

K bodu 1 
Odkaz pod čiarou bol nahradený novým zákonom o dani z príjmov platný od 1. 1. 2004.

K bodu 2 a 3
Upresňujú sa definície majetku, záväzkov, výnosov a aktív tak, aby boli v súlade s požiadavkami medzinárodných štandardov finančného výkazníctva. Definície majetku, záväzkov a aktív spĺňajú tri základné kritéria: sú výsledkom minulých udalostí, dajú sa spoľahlivo oceniť a je pravdepodobné, že povedú k zvýšeniu alebo zníženiu ekonomických úžitkov. Posledné kritérium – kontrola, je prijaté iba v obmedzenom rozsahu prostredníctvom § 28, pretože jeho úplné zavedenie by znamenalo, že pre  účtovníctvo by už právny stav vlastníctva nebol prioritný, s čím nepočítajú daňové predpisy, štatistika ani obchodný zákonník. V definícii nákladu a výnosu sa dopĺňa spoľahlivosť ocenenia.

K bodu 4 a 5
Možnosť uplatniť  účtovné obdobie  - hospodársky rok bola daná účtovným jednotkám na základe písomného oznámenia na miestne príslušný daňový úrad. Naďalej nemôžu uplatniť hospodársky rok rozpočtové organizácie, príspevkové organizácie, obec, vyšší územný celok,  a boli vyňaté aj verejné vysoké školy, štátne fondy, zdravotná poisťovňa, Sociálna poisťovňa, Fond národného majetku Slovenskej republiky a Pozemkový fond, pretože sú napojené svojim vzťahom na štátny rozpočet, ktorý sa naďalej zostavuje za kalendárny rok. Nadväzne sa vypúšťajú aj poznámky pod čiarou.

K bodu 6 až 8
Cieľom navrhovaného znenia je riešiť osobitný stav v účtovníctve, keď účtovná jednotka zaniká bez likvidácie  a deň zániku nemusí byť vždy totožný s dňom zrušenia. Doteraz vznikali situácie, keď sa účtovná jednotka zrušila bez likvidácie, jej majetok a záväzky prešli na nástupnícku organizáciu a musela viesť účtovníctvo do dňa právneho zániku. Zosúlaďuje sa so znením v zákone o dani z príjmov.

K bodu 9
Odkaz pod čiarou bol nahradený novým zákonom o kolektívnom investovaní.

K bodu 10
Účtovná jednotka je zodpovedná za preukázateľnosť účtovníctva na území Slovenskej republiky, ale to vyplýva z ostatných ustanovení tohto zákona. Účtovníctvo si môže dať viesť aj na území iného štátu (využíva sa najmä vo vzťahu k organizačným zložkám).

K bodu 11
Odkaz pod čiarou bol doplnený novým zákonom o dani z príjmov.

K bodu 12 
Upresňuje sa znenie o používaní účtovných zásad a účtovných metód. Pôvodné znenie bolo niekedy interpretované tak, že ho účtovná jednotka môže urobiť iba na začiatku účtovného obdobia a keď to nestihne, už nemôže zásady a metódy meniť. Účtovné zásady a účtovné metódy sa môžu zmeniť počas účtovného obdobia, v opodstatnených  prípadoch, ale nová účtovná zásada a účtovná metóda sa musí použiť na celé účtovné obdobie, čiže musí ju zmeniť spätne od začiatku účtovného obdobia a používať počas celého účtovného obdobia a musí o tejto zmene informovať v účtovnej závierke v poznámkach.

K bodu 13
Politické strany a politické hnutia budú povinné viesť podvojné účtovníctvo, a to v záujme transparentnosti príjmov a výdavkov. Podľa návrhu zákona o politických stranách a politických hnutiach sa ustanovujú osobitné povinnosti súvisiace s hospodárením a financovaním najmä povinnosť overovať výročnú správu audítorom tak, aby bola zabezpečená transparentnosť a legálnosť príjmov a výdavkov. Uvedený návrh zákona má nadobudnúť účinnosť 1. januára 2005 a vychádza z uznesenia Národnej rady Slovenska č. 213 zo 6. 3. 2003, ktorým národná rada vyzvala vládu SR, aby predložila návrh zákona o financovaní politických strán, ako aj z Odporúčaní Rady Európy (2003/4) o spoločných pravidlách proti korupcii pri financovaní politických strán a volebných kampaní.

K bodu 14
Vypúšťa sa ustanovenie o povinnom pripojení podpisového záznamu osoby zodpovednej za vykonanie účtovného zápisu.  Podpisový záznam, ako dôležitá skutočnosť preukázateľnosti je v § 10 pri účtovnom doklade. Ustanovenie bolo v praxi ťažko aplikovateľné.

K bodu 15
Odstraňuje sa chybné znenie.

K bodu 16 až 18
Národný úrad práce od 1.1.2004 zanikol a jeho funkcie pri výbere poistného prevzala Sociálna poisťovňa. Súčasne sa vypúšťa aj poznámka pod čiarou a odkaz 17 sa nahrádza aktuálnym znením.

K bodu 20 a 22
Nadväzne na úpravu v § 4 ods. 3, kedy pri účtovných jednotkách  zanikajúcich bez likvidácie odo dňa zrušenia bez likvidácie do dňa zániku vedie účtovníctvo nástupnícka účtovná jednotka. Ustanovenie sa dopĺňa o povinnosť otvoriť k tomuto dňu účtovné knihy a zostaviť otváraciu súvahu.

K bodu 23 
Upresňuje sa ustanovenie o tom, že účtovná jednotka účtuje o stave, ktorý existoval ku dňu účtovnej závierky, ale pri zostavovaní účtovnej závierky berie do úvahy aj informácie, ktoré získala až po tomto dni  a zohľadňuje ich až do dňa zostavenia (napr. s prihliadnutím na tieto informácie prehodnocuje výšku vytvorených rezerv a opravných položiek, alebo výšku odhadných účtov).

K bodu 24
Vkladá sa nový § 17a, ktorý ustanovuje pre určité typy účtovných jednotiek povinné zostavovanie individuálnej účtovnej závierky od roku 2006 podľa medzinárodných štandardov finančného výkazníctva. Ide o účtovné jednotky, ktoré od roku 2005 budú povinne zostavovať konsolidovanú účtovnú závierku podľa medzinárodných štandardov finančného výkazníctva a majú skúsenosť s používaním týchto štandardov. Spravidla pôjde o finančné inštitúcie, komerčné poisťovne (zriadené podľa zákona   č. 95/2002 Z.z.  o poisťovníctve), obchodníkov s cennými papiermi a veľké účtovné jednotky. Predpokladá sa, že okolo 30 veľkých podnikov splní stanovené kritéria. Účinnosť tohto ustanovenie bola posunutá na rok 2006, aby sa účtovné jednotky mohli na túto zmenu pripraviť v dostatočnom časovom predstihu. Na účtovnú jednotku, ktorá zostavuje účtovnú závierku a výročnú správu podľa medzinárodných štandardov finančného výkazníctva sa tento zákon bude vzťahovať iba primerane. To znamená, že na tieto účtovné jednotky sa budú ustanovenia zákona vzťahovať iba za časti, ktoré medzinárodné štandardy finančného výkazníctva neriešia (napr. účtovné doklady, účtovné zápisy, účtovné knihy, archivácia, inventarizácia).
Vkladá sa § 17b z dôvodu, že od 1. mája 2004, kedy sa Slovenská republika stala súčasťou Európskej únie, je Národná banka Slovenska nielen národnou centrálnou bankou v Slovenskej republike, ale zároveň je súčasťou Európskeho systému centrálnych bánk. Činnosť Národnej banky Slovenska ako centrálnej banky v Slovenskej republike je upravená a regulovaná zákonom NR SR č. 566/1992 Zb. o Národnej banke Slovenska v znení neskorších predpisov a je výrazne odlišná od činnosti komerčných bánk a ostatných podnikateľských subjektov. Táto špecifická činnosť národnej centrálnej banky si vyžaduje špecifické pravidlá aj v oblasti účtovníctva. Táto úprava umožňuje Národnej banke Slovenska  od 1. 1. 2006 uplatňovať účtovné postupy platné pre národné centrálne banky členských štátov Eurosystému.

K bodu 25
Ustanovenie upresňuje, ktoré informácie sa majú uvádzať v poznámkach. Ide o informácie o udalostiach, ktoré nastali v čase odo dňa, ku ktorému sa zostavuje účtovná závierka do dňa  zostavenia účtovnej závierky, ktoré sa týkajú účtovného obdobia, ale aj tie, ktoré nastali v nasledujúcom účtovnom období, ale ich dôsledky menia významným spôsobom pohľad na finančnú situáciu  (napr. ak účtovnej jednotke vyhorí prevádzka po dni, ku ktorému sa zostavovala účtovná závierka).

K bodu 26
Priemerný počet pracovníkov sa nahrádza priemerným prepočítaným počtom pracovníkov, čo je objektívny ukazovateľ vychádzajúci zo štatistických metód a je používaný bežne v personálnej agende.

K bodu 27
Pre účtovné jednotky, ktoré budú zostavovať individuálnu účtovnú závierku podľa medzinárodných štandardov finančného výkazníctva sa ustanovuje povinný audit.

K bodu 28
Nahrádza sa znenie „do konca nasledujúceho účtovného obdobia“ znením „do jedného roka“, kvôli možnosti, že pri prechode účtovnej jednotky na iné účtovné obdobie môže byť účtovné obdobie kratšie ako rok príliš krátke (napr. iba dva mesiace) na všetky povinnosti vyplývajúce zo zákona. 

K bodu 29
Poznámka pod čiarou sa nahrádza v súčasnosti platným zákonom.

K bodu 30
Zosúlaďuje sa so znením v smernici a so zákonom č. 466/2002 Z.z. o audítoroch a Slovenskej komore audítorov. Audítor neoveruje výročnú správu ako takú, ale overuje iba súlad výročnej správy s účtovnou závierkou.

K bodu 31
Upravuje sa obsah výročnej správy v nadväznosti na aplikáciu smernice Európskeho parlamentu a rady 2003/51/ES z 18. júna 2003, ktorou sa menia smernice 78/660/EHS, 83/349//EHS, 86/635/ES a 91/647/ES o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní.

K bodu 32 
Odstraňuje sa chybné znenie.

K bodu 33
Aplikovaním Siedmej smernice priamo do ustanovenia § 22 sa vymedzil pre potreby konsolidácie pojem „dcérska účtovná jednotka“ a „materská účtovná jednotka“, ktoré nie sú totožné s pojmami „ovládanej a ovládajúcej osoby“. 

K bodu 34
Zosúlaďuje sa so znením v smernici a so zákonom č. 466/2004 Z.z. o audítoroch a Slovenskej komore audítorov. Audítor neoveruje výročnú správu ako takú, ale overuje iba súlad výročnej správy s účtovnou závierkou.

K bodu 35
Ustanovenie bolo doplnené v nadväznosti na aplikáciu smernice Európskeho parlamentu a rady 2003/51/ES z 18. júna 2003, ktorou sa menia smernice 78/660/EHS, 83/349//EHS, 86/635/ES a 91/647/ES o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní.

K bodu 36 a 37
Upravuje sa znenie v nadväznosti na  Obchodný zákonník. Podľa Obchodného zákonníka sa schvaľuje účtovná závierka nie výročná správa. Súčasne sa rozlišuje medzi uložením do zbierky listín a zverejnením. Povinnosť uložiť účtovnú závierku v úplnom znení majú všetky dotknuté účtovné jednotky. Povinnosť zverejnenia v obchodnom vestníku sa vzťahuje na súvahu a výkaz ziskov a strát, ktoré poskytujú aspoň základné informácie o účtovnej jednotke. Súčasne v takomto prípade účtovná jednotka musí zverejniť, akým spôsobom bola účtovná závierka zverejnená. Týmto ustanovením sa aplikuje článok 49 Štvrtej smernice Rady EU. Úplné účtovné závierky budú uložené v zbierke listín a na požiadanie každému dostupné. Okrem toho účtovné jednotky uvedené v § 17a zabezpečia zverejnenie úplnej účtovnej závierky na internete.

Konsolidovaná účtovná závierka sa zostavuje podľa medzinárodných štandardov finančného výkazníctva po prvýkrát za účtovné obdobie začínajúce po 1.1.2005. Medzinárodné štandardy finančného výkazníctva neupravujú priamo ktoré účtovné jednotky majú povinnosť konsolidovanú účtovnú závierku (ďalej len „KUZ“) zostavovať, z toho dôvodu sa kritéria pre povinnosť zostavovania   KUZ preberajú zo Siedmej smernice Rady č. 83/349/EHS z 13. júna 1983  založená na článku 54 (3) g) zmluvy o spoločných účtoch. Nad rámec úpravy Siedmej smernice boli medzi povinné účtovné jednotky doplnené družstvá a štátne podniky, pretože často vlastnia veľké množstvo podielov v iných účtovných jednotkách. V § 22 sa presne vymedzuje kedy má účtovná jednotka povinnosť zostavovať KUZ a kedy môže byť od zostavovania KUZ oslobodená. Povinnosť zostaviť KUZ má len tá účtovná jednotka, ktorá je materským podnikom, čo spravidla znamená, že má viac ako 50 % hlasovacích práv. Zákon už naďalej nebude upravovať metódy konsolidácie, pretože na zostavovanie KUZ a konsolidovanej výročne správy sa použijú medzinárodné účtovné štandardy, ktoré Európska únia prijala Nariadením (ES) č. 1606/2002 Európskeho parlamentu a rady o uplatňovaní medzinárodných účtovných noriem a nariadením komisie (ES) č. 1725/2003 o prijatí určitých medzinárodných účtovných štandardov v nadväznosti na nariadenie  (ES) č. 1606/2002 Európskeho parlamentu a rady, ktoré sú na území členského štátu priamo aplikovateľné.

K bodu 38
Upravilo sa znenie vypustením prvého slova „alebo“ a nahradením druhého slova „alebo“ slovom „a“. Kvôli zrozumiteľnosti sa uvádza úplné znenie.

K bodu 39
Ide o upresnenie kúpy a predaja cudzej meny za slovenskú menu, pričom prevod z devízového účtu na bežný účet  a opačne sa považuje za predaj alebo kúpu.

K bodu 40
Dopĺňa sa možnosť oceňovať v určitých prípadoch reálnou hodnotou ku dňu uskutočnenia účtovného prípadu. V uvádzaných prípadoch sa obvykle cena určuje na základe posudku znalca a táto cena sa potom musí premietnuť aj v účtovníctve.

K bodu 41
Upresňuje sa, že ocenenie úbytku váženým aritmetickým priemerom možno robiť vždy iba s prihliadnutím na verné a pravdivé zobrazenie zásob, tzn. takéto ocenenie možno použiť, ak  ocenenie zásob je približne v rovnakej hodnote, nie vtedy ak ocenenie je výrazne odlišné. 

K bodu 42
Dopĺňa sa možnosť pre účtovné jednotky účtujúce v sústave jednoduchého účtovníctva tvoriť rezervy, ktoré pripúšťa zákona o daniach z príjmov.

K bodu 43 
Poznámka pod čiarou sa nahrádza v súčasnosti platným zákonom.

K bodu 44
Podľa smernice č. 2001/65 ES a podľa medzinárodných štandardov finančného výkazníctva  sa podiely na základnom imaní v obchodných spoločnostiach  do 20 % majú oceňovať reálnou hodnotou.

K bodu 45
Vypustením slov sa dosiahne, že sa jednotlivé zložky majetku a záväzkov v obchodných spoločnostiach alebo družstvách, ktoré zaniknú bez likvidácie budú oceňovať trhovou cenou, kvalifikovaným odhadom alebo posudkom znalca alebo v iných prípadoch podľa osobitného predpisu.
 
K bodu 46
Opravuje sa chybné znenie.

K bodu 47 
Nahrádza sa platným znením.

K bodu 48
Dopĺňa sa, že za kvalifikovaný odhad sa považuje aj iný odhad ako kvalifikovaný odhad definovaný podľa odseku 6. Tento odhad sa použije v prípadoch kedy osobitný predpis nevyžaduje znalecký posudok, ale odhad sa robí na základe odborných skúseností. Kvalifikovaný odhad definovaný v odseku 6 je vhodný len pre finančné nástroje.

K bodu 49
Zosúlaďuje sa s pojmami používanými v medzinárodných štandardov finančného výkazníctva. Nadväzne na úpravu v bode 46 sa podiely na základnom imaní v obchodných spoločnostiach  do 20 % vynímajú z možnosti ocenenia metódou vlastného imania.

K bodu 50
Vypustením slov sa dosiahlo, že pri hnuteľnom majetku a nehnuteľnostiach, pri ktorých sa nadobúda vlastnícke právo, majetok   účtuje a odpisuje  účtovná jednotka, ktorá majetok  používa.

K bodu 51
V súlade so smernicami Európskej únie sa do päť rokov budú musieť odpísať aktivované zriaďovacie náklady, aktivované náklady na vývoj a goodwill. Ostatný nehmotný majetok môže účtovná jednotka odpisovať v súlade so stanoveným odpisovým plánom. Dividendy, podiely a tantiémy môže účtovná jednotka vyplácať iba vtedy, ak má úplne odpísané zriaďovacie náklady a náklady na výskum a vývoj, alebo ak výška  vytvorených fondov a výsledku hospodárenia určených na vyplácanie je vyššia ako celková výška neodpísaných zriaďovacích nákladov a nákladov na vývoj.

K bodu 52 a 53
§ 29 ods. 2  umožňoval účtovným jednotkám inventarizovať zásoby aj v priebehu účtovného obdobia, ale § 30 ods. 4 požadoval, aby inventarizácia hmotného majetku bola vždy vykonaná aj ku dňu, ku ktorému sa zostavuje účtovná závierka.. Doplnením tejto vety do § 30 sa umožnilo účtovným jednotkám vykonávať inventarizáciu aj v priebehu účtovného obdobia a upraviť stav zásob ku dňu, ku ktorému sa zostavuje účtovná závierka o prírastky a úbytky.

K bodu 54 a 55
Odstraňuje sa chybné znenie.

K bodu 56
Z dôvodu zvýšenia prehľadnosti pri stanovovaní pokút sa naďalej už budú vymedzovať iba paragrafy, za porušenie ktorých je možné uložiť pokutu vo výške do 3 % z celkovej sumy majetku. Za všetky ostatné porušenia zákona je možné uložiť pokutu do 1 % z celkovej sumy majetku.

K bodu 57 a 58
Upravuje sa, že pokuta sa ukladá z netto sumy, nakoľko KUZ sa zostavuje v netto sume a brutto suma sa  nevykazuje.

K bodu 59
Dopĺňajú sa porušenia podľa nového § 17a.

K bodu 60 a 61
Upravuje sa, že pokuta sa ukladá z netto sumy, nakoľko KUZ sa zostavuje v netto sume a brutto suma sa  nevykazuje.

K bodu 62
V prípade, ak účtovná jednotka postupovala v súlade s právom Európskej únie a Európskych spoločenstiev nepovažuje sa tento postup za porušenie zákona, ak aj tento zákon alebo opatrenia MFSR ustanovujú inak.

K bodu 63, 66 a 67
V súčasnosti postupujú pracovníci daňových úradov pri kontrole podľa troch procesných zákonov. Zákon č. 511/1992 Zb. o správe daní a poplatkov, zákon č. 10/1996 Z.z. o kontrole v štátnej správe a zákon č. 71/1967 Zb. o správnom konaní. Zmenou sa zabezpečí, že kontrola účtovníctva sa bude môcť robiť podľa jedného procesného zákona. Pracovníci daňových úradov kontrolu aj tak vykonávajú súbežne s kontrolou správnosti vyčíslenia základu dane, pretože na preukazovanie sa používajú tie isté doklady.  

K bodu 64 a 65
Dopĺňa sa, že ak nie je možné zistiť celkovú sumu majetku z akéhokoľvek dôvodu, môžu daňové úrady uložiť pokutu účtovnej jednotke až do výšky 100 000 000,- Sk

K bodu 68
V zákone o účtovníctve platnom od 1.1.2003 chýbali ustanovenia na ukladanie pokút za účtovné obdobia predchádzajúce roku 2003. Účtovné obdobie roku 2002 môže správca dane kontrolovať aj v roku 2005 a súčasný právny stav nedovoľuje za prípadné závažné porušenia ustanovení zákona o účtovníctve uložiť účtovnej jednotke pokutu. Podľa § 38 zákona o účtovníctve daňový úrad môže po prvýkrát uložiť pokutu až za kontrolované obdobie roku 2003.

K bodu 69
Podľa tohto zákona sa konsolidovaná účtovná závierka zostavuje po prvýkrát za  účtovné obdobie, ktoré sa začína  1.1.2005 a neskôr. Podľa § 17a sa individuálna účtovná závierka zostavuje po prvýkrát za účtovné obdobie, ktoré sa začína 1.1.2006 a neskôr. Podľa § 17b sa zostavuje Národná banka Slovenska účtovnú závierku za účtovné obdobie, ktoré sa začína po prvýkrát 1. januára 2006. na konania začaté pred 1. januárom 2005 sa vzťahuje zákon č. 71/1967 Zb. o správnom konaní.
Týmto zákonom sa preberajú právne akty Európskych spoločenstiev a Európskej únie uvedené v prílohe zákona.

K článku II

Navrhovaná účinnosť zákona je od 1. januára 2005 okrem § 17a, ktorý nadobúda účinnosť 1. januára 2006.